Það fór ekki svo að lærisveinar Steven Gerrard næðu að stöðva sigurgöngu Celtic í skosku knattspyrnunni . Rangers mátti þola tap í úrslitaleik Deildarbikarsins á Hampden Park í Glasgow á sunnudaginn . Celtic vann 1 : 0 en Rangers átti leikinn með húð og hári . Ekki er annað hægt að segja en úrslitin hafi verið mjög ósanngjörn en það er ekki spurt að því ! Christopher Jullien skoraði sigurmarkið úr eina skoti Celtic á rammann í leiknum . Reyndar hefði markið ekki átt að standa vegna rangstöðu . Fraser Forster bjargaði Celtic frá tapi í leiknum og varði meðal annars víti frá Alfredo Morelos . Til að bæta gráu ofan á svart þá lék Rangers manni fleiri lokakaflann en leikmaður Celtic fékk rautt spjald þegar vítið var dæmt . Celtic hefur nú unnið tíu titla í röð í Skotlandi . Ryan Kent , fyrrum leikmaður Liverpool , var í byrjunarliði Rangers . Jon Flanagan og Sheyi Ojo , sem er í láni frá Liverpool , voru á bekknum . Hvernig sem á það er litið þá hefur Rangers tekið miklum framförum undir stjórn Steven og liðið veitir Celtic harða keppni í deildinni . Alla vega það sem af er leiktíðar . Rangers tryggði sér svo í kvöld áframhald upp úr riðlakeppni Evrópudeildarinnar . Liðið keppir í útsláttarkeppninni í nýju ári og gæti þar mætt Celtic sem komst líka áfram úr sínum riðli .